此君亭歌
作者：毛漸
朝代：宋

paragraphs: 玉堂視草儒林翁，暫憑熊軾來江東。
政成暇日開宴席，選勝共詣金仙宮。
幽亭虛敞竹森聳，低徊映日清陰重。
靜坐愛此君，乃知雅尚人情同。
屏山疊石色蒼翠，我疑巨靈掣斷岷峨峰。
繁霜摧枯木，飛葉穿疏櫳。
芳筵列時果，璀璨間青紅。
羊肋細軟蟹螯豐，兵厨酒美琥珀濃。
褫带就坐約煩禮，幅巾相向聊從容。
晤言與心契，至樂非絲桐。
高懷詎比晉七子，徒以散誕相誇雄。
飲餘寓意對棋局，萬事不足縈心胸。
人生天地間，寧異浮萍相值江湖中。
偶然會合復離散，東西南北隨飄風。
須知此會不易得，爲公更釂黄金鍾。